Video: Gesteelde bakkie onder dekgras versteekDie bakkie is onder die vrag besems aangetref. (Foto: Cartrack/Twitter) Daar is oënskynlik geen einde aan die kreatiwiteit van smokkelaars om gesteelde voertuie ongesiens oor die grens te probeer kry nie. In een van die jongste voorvalle het polisiebeamptes op die grens tussen Suid-Afrika en Mosambiek Saterdagmiddag ŉ gesteelde Ford Ranger onder ŉ vrag dekgras aangetref. ŉ Video van beamptes wat die bakkie onder die dekgras by die Lebombo-grenspos uitsnuffel, het intussen soos ŉ veldbrand op sosialemedianetwerke versprei. Kol. Donald Mdhluli, polisiewoordvoerder in Mpumalanga, het gesê polisiebeamptes was besig met roetinepligte toe die vragmotor, met ŉ Mosambiekse registrasienommer, hulle snuf in die neus laat kry het. Die bestuurder van die vragmotor was in daardie stadium skoonveld en is glo na die Suid-Afrikaanse Inkomstediens (SAID) se kantoor om dokumentasie af te handel. “Polisiebeamptes het na hom by die SAID-kantoor gaan soek, maar kon hom nêrens vind nie en hulle het begin om die vragmotor te deursoek. Terwyl hulle die gras verwyder het, het die polisie ŉ wit Ford Ranger met vervalste nommerplate aangetref,” het Mdhluli gesê. Mdhluli het gesê die maatskappy Cartrack het die opsporingsein nagespoor en dit het polisie na die bakkie agterop die vragmotor gelei. Daar is intussen vasgestel die bakkie is op 30 November in Sandton in Gauteng gesteel. Die vragmotorbestuurder is steeds soek. Komatipoort on the way to Mozambique.truck intercepted and below that grass/thatch bales was a Ford Ranger about to be smuggled across the border .. pic.twitter.com/sB0bzYwXR1 — SALTruckers (@SALTruckers) December 5, 2020